รัฐบาลไทย-ข่าวทำเนียบรัฐบาล-รมช.ลักษณ์ ตรวจเยี่ยม “การบริหารจัดการลำไยภาคเหนือ” พร้อมสานพลังประชารัฐ
วันพุธที่ 1 สิงหาคม 2561
รมช.ลักษณ์ ตรวจเยี่ยม “การบริหารจัดการลําไยภาคเหนือ” พร้อมสานพลังประชารัฐ
รมช.ลักษณ์ ตรวจเยี่ยม “การบริหารจัดการลําไยภาคเหนือ” พร้อมสานพลังประชารัฐ ทั้งภาครัฐ ภาคเอกชน ภาคเกษตร บริหารจัดการลําไยเชิงคุณภาพ ตรงตามความต้องการของตลาด และสามารถแข่งขันได้ในตลาดโลก
นายลักษณ์ วจนานวัช รัฐมนตรีช่วยว่าการกระทรวงเกษตรและสหกรณ์ เปิดเผยภายหลังลงพื้นที่ตรวจราชการ “การบริหารจัดการลําไยภาคเหนือ” ณ จังหวัดลําพูน ว่า จากสถานการณ์ลําไยภาคเหนือ ปี 2561 กระทรวงเกษตรฯ ได้มีการคาดการณ์ว่าจะมีปริมาณผลผลิตลําไยภาคเหนือออกสู่ตลาดรวม 654,329 ตัน โดยเป็นผลผลิตลําไยในฤดู 381,498 ตัน เพิ่มขึ้นจากปีที่แล้ว ร้อยละ 1.01 (ปี 2560 ผลผลิต 377,679 ตัน) และผลผลิตลําไยนอกฤดู 272,831 ตัน มีพื้นที่ที่เป็นแหล่งผลิตสําคัญ 8 จังหวัด ได้แก่ เชียงใหม่ ลําพูน เชียงราย พะเยา น่าน ลําปาง ตาก และแพร่ ซึ่งจังหวัดที่มีผลผลิตมากที่สุด 2 อันดับแรก คือ เชียงใหม่ มีผลผลิต จํานวน 137,219 ตัน (ร้อยละ 36.23) และลําพูน มีผลผลิต จํานวน 125,120 ตัน (ร้อยละ 33.04) สําหรับสถานการณ์ด้านราคา อยู่ในเกณฑ์ที่น่าพอใจ เนื่องจากได้มีการพัฒนาคุณภาพของลําไย ทําให้เป็นที่ต้องการของตลาด และมีผู้ประกอบการมีความประสงค์ที่จะซื้อลําไยเป็นจํานวนมาก
อย่างไรก็ตาม แนวทางบริหารจัดการลําไยภาคเหนือ ได้มีการนําเอาแนวทางของนายกรัฐมนตรีในการรวมพลังประชารัฐ โดยเชิญทุกภาคส่วนที่เกี่ยวข้องมาทํางานร่วมกัน ซึ่งรัฐมนตรีว่าการกระทรวงเกษตรและสหกรณ์ (นายกฤษฎา บุญราช) ในฐานะประธานคณะกรรมการพัฒนาและบริหารจัดการผลไม้ (fruit board) ได้นําแนวทางนี้มาใช้ในการบริหารจัดการลําไยภาคเหนือตอนบน โดยให้ทางจังหวัดทําแผนบริหารจัดการลําไยของจังหวัด ใน 3 ช่องทางหลัก คือ 1) การกระจายผลผลิตออกนอกพื้นที่ที่ไม่มีการเพาะปลูก โดยเป็นการสนับสนุนให้บริโภคผลสดภายในประเทศ 2) การแปรรูป ทั้งลําไยอบแห้งและผลิตภัณฑ์อื่น ๆ และ 3) การส่งออกเป็นผลสดไปยังต่างประเทศ โดยมีตลาดใหญ่ที่ประเทศจีน ทั้งนี้ ทุกจังหวัดในเขตภาคเหนือตอนบนทั้ง 8 จังหวัด ได้เอาแนวทางดังกล่าวมาทําแผนบริหารจัดการภายในจังหวัด โดยร่วมมือกับทุกภาคส่วนในจังหวัด ทั้งภาครัฐ ภาคเอกชน และภาคเกษตรกร ร่วมกันวางแผนบริหารจัดการตั้งแต่ต้นฤดู โดยมีการบริหารจัดการได้อย่างมีประสิทธิภาพ นอกจากนี้ กระทรวงเกษตรฯ ยังได้ตั้งศูนย์ปฏิบัติการเฉพาะกิจ โดยให้สํานักงานส่งเสริมและพัฒนาการเกษตร เขต 6 จังหวัดเชียงใหม่ เป็นวอลรูมในการติดตามปัญหาที่เกิดขึ้นในแต่ละพื้นที่ หากปัญหาใดที่เกินกว่าในพื้นที่จะบริหารจัดการได้ ทางกรมส่งเสริมการเกษตรในฐานะเลขานุการของคณะกรรมการพัฒนาและบริหารจัดการผลไม้ (fruit board) จะเข้ามาบริหารจัดการต่อไป
"กระทรวงเกษตรและสหกรณ์ โดยกรมส่งเสริมการเกษตร ได้ทํางานในเชิงรุก โดยมีการรณรงค์ร่วมกับพี่น้องเกษตรกรให้พัฒนาคุณภาพผลผลิตลําไยให้ได้มาตรฐานที่ดียิ่งขึ้น ตรงตามความต้องการของตลาด โดยมีหลักการดําเนินงานใน 3 ส่วน ได้แก่ 1) การส่งเสริมให้ลําไยออกนอกฤดู ซึ่งภาพรวมผลผลิตลําไยในเขตภาคเหนือตอนบน สามารถดําเนินการได้ร้อยละ 40 ทําให้ผลผลิตลําไยมีการกระจายตัว 2) การพัฒนาคุณภาพของลําไย ให้มีระดับของเกรดที่สูงขึ้น โดยวิธีการตัดแต่งช่อลําไยให้มีปริมาณที่มีความเหมาะสม จากการเปรียบเทียบใน 2 ฤดูกาลที่ผ่านมา ทําให้มีสัดส่วนเกรดเพิ่มขึ้นจาก ปี 2560 สัดส่วนเกรด AA : A : B เท่ากับ 50 : 45 : 5 เพิ่มขึ้นเป็นเกรด AA : A : B เท่ากับ 60 : 40 : 0 จากเกษตรกรที่เข้ามาร่วมโครงการระบบส่งเสริมการเกษตรแบบแปลงใหญ่ (ลําไย) และถ่ายทอดเทคโนโลยีผ่านศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) จํานวน 6,543 ราย ซึ่งจะมีการดําเนินการอย่างต่อเนื่องในปีถัดไป เพื่อให้ลําไยในเขตภาคเหนือเป็นลําไยที่มีคุณภาพและสามารถแข่งขันได้ในตลาดโลก และ 3) การลดต้นทุนการผลิต โดยส่งเสริมให้มีการตัดแต่งกิ่งเป็นทรงพุ่มเตี้ย ทําให้มีความสะดวกในการเก็บเกี่ยว รวมถึงไม่ต้องใช้ไม้ค้ํายันที่ยาวเกินไป นอกจากนี้ ยังมีการนําร่องในการค้าขายสินค้าผ่านระบบออนไลน์ ด้วยระบบ e-Market ผ่านบริษัท ไปรษณีย์ไทย จํากัด หรือ Thailandpostmart.com ซึ่งจะเป็นการขายส่งตรงถึงมือผู้บริโภค อันเป็นสินค้าคุณภาพเกรดพรีเมี่ยม และผู้บริโภคสามารถเลือกพันธุ์ที่จะรับประทานได้ตามความต้องการ ทั้งพันธุ์อีดอ พันธุ์สีชมพู และพันธุ์เบี้ยวเขียว ทั้งนี้ กรมส่งเสริมการเกษตรได้ทําข้อตกลงความร่วมมือ กับบริษัท ไปรษณีย์ไทย จํากัด ในการให้บริการลดค่าขนส่งจากสวนถึงมือผู้บริโภคที่เป็นผู้สั่งซื้อสินค้า ภายใน 24 ชั่วโมง
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai